પોતાના લાડકવાયા સંતાન એવાં દીકરા કે દીકરી ઉંમરલાયક થાય, સારું એવું ભણી રહે એટલે તેમને માટે લગ્ન માટે માંગા આવવાના શરુ થઈ જાય. જો દીકરા, દીકરી ભણી રહ્યાં હોય, યુવાનીમાં પ્રવેશી ચુકવાની શરૂઆત થઈ ચુકી હોય, દેખાવે સોહામણા હોય, ઘર પરિવાર સુખી, સાધનસંપન્ન હોય તો સગા સંબંધી, મિત્રો, ઓળખીતાઓ તરફથી માંગા આવવાની શરૂઆત થઈ જ ગઈ સમજો. આ સાથે જ માતાપિતાને મીઠી મૂંઝવણ શરુ થઈ જાય. ખાસ કરીને પોતાની લાડકવાયી દીકરી બાર તેર વર્ષની થાય એટલે યુવાનીમા પગરણ માંડવાની શરૂઆત થઈ ચુકી હોય, ત્યાંથી જ માતાપિતાને ધીરે ધીરે ચિંતાની શરૂઆત થવા માંડે. દીકરીના યુવાનીમાં પ્રવેશ સાથે વિજાતીય આકર્ષણની પણ શરૂઆત થાય. દીકરીને પોતાનામાં થતાં શારીરિક, જાતીય ફેરફાર વિશે મુંઝવણ થવા માંડે, મનનાં મહાસાગરમાં ઉછાળા મારતા આવેશો આવેગોને શાંત કેવી રીતે કરવા, મનમાં ઊભા થતાં અસંખ્ય સવાલો, ન કહેવાય ન સહેવાય એવી પરિસ્થિતિ જોઈ માતાપિતાને પણ થાય કે દીકરીની આવી મૂંઝવણને કેવી રીતે દુર કરવી, દીકરીના મનમાં ઉદભવતા ચિત્રવિચિત્ર સવાલોના જવાબ કેવી રીતે આપવા. તે સાથે જો દીકરી થોડી વધુ સોહામણી હોય, થોડી વાચાળ હોય, સાથે જો ચંચળ હોય તો ધીરે ધીરે માતાપિતા તરફથી દીકરી પર અંકુશ મુકાવા માંડે, રૂઢિચુસ્ત માતાપિતા હોય તો દીકરીના પહેરવેશ સંબંધી, ઊઠવા બેસવા બાબત, છોકરાઓ સાથે વધુ વાતચીત ન કરવા માટે કે પછી છોકરાઓ સાથે મિત્રતા બાંધવા સંબંધી, હરવા ફરવા માટે, તેમજ અન્ય રીતભાત સંબંધી થોડા વધુ આકરા નીયંત્રણ મુકવાની શરૂઆત થાય. છોકરા સાથેની વાતચીતને શંકાની નજરે જોવામાં આવે. કારણકે છોકરીઓમાં આ ઉમરે થતું મુગ્ધાવસ્થાનું વિજાતીય આકર્ષણ ભવિષ્યમાં તેને મુશ્કેલીમાં મૂકી શકે એવો પુરો સંભવ હોય છે.